Goh Kun

Goh Kun (født 2. januar 1938 i Seoul) er en sørkoreansk politiker. Han var statsminister fra 1997 til 1998 og fra 2003 til 2004. Han fungerte også som sørkoreansk president fra 12. mars til 14. mai 2004 som en følge av riksrettssaken mot president Roh Moo-hyun.

Han var statsråd flere ganger på 1980-tallet, utnevnt til borgermester i Seoul fra 1988 til 1990 og på nytt i 1999 og satt i den posisjonen fram til 2002, da han ble erstattet av Lee Myung-bak.

Goh gikk av som statsminister 24. mai 2004 etter å ha nektet å gjennomføre presidentens ordre om å bytte ut regjeringsmedlemmer. Han er kjent som en hardtarbeidende tjenestemann og har flere kallenavn, deriblant «Mr. Stability» knyttet til hans evne til å overleve stadige politiske endringer og omveltninger.

Goh gjorde det høsten 2007 klart at han ikke ville stille til presidentvalget i Sør-Korea i desember 2007 og at han nå hadde planer om å pensjonere seg.

Personer fra Seoul
Sørkoreanske presidenter
Sørkoreanske statsministre
Borgermestre i Seoul
Fødsler i 1938